# **PRIJEDLOG ZAKONA O IZMJENAMA ZAKONA O SLUŽBI U ORUŽANIM SNAGAMA REPUBLIKE HRVATSKE, S KONAČNIM PRIJEDLOGOM ZAKONA**

Zagreb, ožujka 2016.

# USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u odredbi članka 7. stavka 12. i članka 81. Ustava Republike Hrvatske (Narodne novine, br. 85/2010 – pročišćeni tekst i 5/2014 – Odluka Ustavnog suda Republike Hrvatske).

# OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Člankom 225. Zakona o službi u Oružanim snagama Republike Hrvatske (Narodne novine, br. 73/2013 i 75/2015), propisano je da djelatni vojnik/mornar primljen u djelatnu vojnu službu na neodređeno vrijeme i djelatni časnik sa srednjom stručnom spremom ostaju u djelatnoj vojnoj službi dok ne navrše 20 godina staža osiguranja te da će se iz Oružanih snaga Republike Hrvatske izdvojiti prema godišnjem planu izdvajanja osoblja, a najkasnije do 31. prosinca 2016.

U skladu s naprijed navedenom odredbom članka 225. Zakona, do 31. prosinca 2016. trebalo bi po sili zakona izdvajiti sve časnike sa srednjom stručnom spremom i djelatne vojnike/mornare primljene u djelatnu vojnu službu na neodređeno vrijeme, a koji imaju navršenih 20 godina staža osiguranja.

Analizom je utvrđeno da do propisanoga roka sve ove osobe neće ispuniti ostale propisane uvjete za umirovljenje, što bi dovelo do toga da bio dio njih morao biti izdvojen bez prava na mirovinu.

Stoga je odrebom članka 58. Zakona o izmjenama i dopunama Zakona o službi u Oružanim snagama Republike Hrvatske (Narodne novine, br. 75/2015), koja treba stupiti na snagu 1. siječnja 2017., propisano da ove osobe ostaju u djelatnoj vojnoj službi dok ne steknu prve uvjete za umirovljenje po posebnom zakonu kojim se uređuje umirovljenje djelatnih vojnih osoba.

Izdvajanjem ovako velikog broja djelatnih vojnika/mornara do kraja 2016. godine, Oružane snage Republike Hrvatske bi u toj kategoriji ostale bez znatnog broja osoba deficitarnih vojno-stručnih specijalnosti (primjerice, bez pirotehničara - pionira, rukovatelja građevinskih strojeva, vojnih policajaca, mehaničara za naoružanje, mehaničara za mototehniku, vozača i tenkista i sl.).

Dio ovih vojno-stručnih specijalnosti neće se u kratkom roku moći kvalitetno popuniti novim vojnicima zbog određenih ograničenja u obuci i civilnim kvalifikacijama vojnika, što bi moglo dovesti do privremenog narušavanja određenih sposobnosti Oružanih snaga.

Svemu navedenome treba dodati i izdvajanje djelatnih vojnika/mornara po svim drugim zakonskim osnovama.

Cilj predloženoga Zakona je prilagoditi dinamiku izdvajanja navedenih kategorija djelatnog vojnog osoblja stvarnim potrebama Oružanih snaga Republike Hrvatske odnosno uskladiti je s financijskim, obučnim i drugim mogućnostima zanavljanja potrebnog osoblja, posebno onog deficitarnih vojno-stručnih specijalnosti.

Predloženim Zakonom uravnotežilo bi se izdvajanje iz Oružanih snaga Republike Hrvatske vojnika/mornara primljenih u djelatnu vojnu službu na neodređeno vrijeme.

Uz izdvajanje po ostalim osnovama broj ukupno izdvojenih vojnika/mornara bio bi oko 600 godišnje, što je realno moguće nadoknaditi isto tolikim brojem novoprimljenih vojnika/mornara na temelju ugovora.

# OCJENA SREDSTAVA POTREBNIH ZA PROVEDBU PREDLOŽENOGA ZAKONA

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske te se sredstva za provedbu ovoga Zakona osiguravaju u državnom proračunu Republike Hrvatske na razdjelu Ministarstva obrane.

# RAZLOZI ZA DONOŠENJE ZAKONA PO HITNOM POSTUPKU

Člankom 204. Poslovnika Hrvatskoga sabora (Narodne novine, br. 81/2013) propisano je da se zakon, iznimno, može donijeti po hitnom postupku, kada to zahtijevaju osobito opravdani razlozi.

Osobito opravdani razlozi za donošenje ovoga Zakona sadržani su provedbi godišnjih planova izdvajanja i prijma osoblja za 2016. godinu i s tim u vezi zadanim financijskim okvirima odnosno finacijskim sredstvima osiguranima za te namjene.

Slijedom navedenoga predlažemo donošenje ovoga Zakona po hitnom postupku.

# TEKST KONAČNOGA PRIJEDLOGA ZAKONA O IZMJENAMA ZAKONA O SLUŽBI U ORUŽANIM SNAGAMA REPUBLIKE HRVATSKE, S OBRAZLOŽENJEM

# KONAČNI PRIJEDLOG ZAKONA O IZMJENAMA ZAKONA O SLUŽBI U ORUŽANIM SNAGAMA REPUBLIKE HRVATSKE

### Članak 1.

U Zakonu o službi u Oružanim snagama Republike Hrvatske (Narodne novine, br. 73/2013 i 75/2015) članak 225. mijenja se i glasi:

„Članak 225.

1. Djelatni vojnik/mornar primljen u djelatnu vojnu službu na neodređeno vrijeme izdvojit će se iz Oružanih snaga po stjecanju uvjeta za umirovljenje prema godišnjem planu izdvajanja osoblja, a najkasnije do 31. prosinca 2019.
2. Djelatni časnik koji ima srednju stručnu spremu izdvojit će se iz Oružanih snaga po stjecanju uvjeta za umirovljenje prema godišnjem planu izdvajanja osoblja, a najkasnije do 31. prosinca 2016.
3. Iznimno od stavaka 1. i 2. ovoga članka, osobe koje ne steknu uvjete za umirovljenje do rokova propisanih stavkom 1. odnosno stavkom 2. ovoga članka, izdvojit će se iz Oružanih snaga u kalendarskoj godini u kojoj steknu uvjete za umirovljenje.“

### Članak 2.

U Zakonu o izmjenama i dopunama Zakona o službi u Oružanim snagama Republike Hrvatske (Narodne novine, br. 75/2015), članak 58. briše se.

### Članak 3.

U Zakonu o izmjenama i dopunama Zakona o službi u Oružanim snagama Republike Hrvatske (Narodne novine, br. 75/2015), u članku 70. iza riječi: „od dana stupanja na snagu ovoga Zakona“ stavlja se točka, a riječi: „i članka 58. ovoga Zakona koji stupa na snagu 1. siječnja 2017.“ brišu se.

### Članak 4.

Ovaj Zakon stupa na snagu osmoga dana od dana objave u Narodnim novinama.

# OBRAZLOŽENJE

Članak 1. propisuje da se u Zakonu o službi u Oružanim snagama Republike Hrvatske (Narodne novine, br. 73/2013 i 75/2015) članak 225. mijenja na način da se propisuje da će se djelatni vojnik/mornar primljen u djelatnu vojnu službu na neodređeno vrijeme izdvojiti iz Oružanih snaga Republike Hrvatske po stjecanju uvjeta za umirovljenje prema godišnjem planu izdvajanja osoblja, a najkasnije do 31. prosinca 2019., dok će se djelatni časnik koji ima srednju stručnu spremu izdvojiti iz Oružanih snaga Republike Hrvatske po stjecanju uvjeta za umirovljenje prema godišnjem planu izdvajanja osoblja, a najkasnije do 31. prosinca 2016. Iznimno od toga, osobe koje ne steknu uvjete za umirovljenje do rokova propisanih člankom 225. Zakona izdvojit će se iz Oružanih snaga Republike Hrvatske u kalendarskoj godini u kojoj steknu uvjete za umirovljenje.

Članak 2. propisuje da se u Zakonu o izmjenama i dopunama Zakona o službi u Oružanim snagama Republike Hrvatske (Narodne novine, br. 75/2015) članak 58. briše, kojim je propisano da djelatni vojnik/mornar koji je u djelatnu vojnu službu primljen na neodređeno vrijeme i djelatni časnik koji ima srednju stručnu spremu ostaju u djelatnoj vojnoj službi dok ne steknu prve uvjete za umirovljenje po posebnom zakonu kojim se uređuje umirovljenje djelatnih vojnih osoba.

Članak 3. propisuje se s obzirom na članak 2. ovoga Zakona te se predlaže da se u Zakonu o izmjenama i dopunama Zakona o službi u Oružanim snagama Republike Hrvatske (Narodne novine, br. 75/2015), u članku 70. briše dio odredbe koja propisuje da članak 58. toga Zakona stupa na snagu 1. siječnja 2017.

Članak 4. propisuje se stupanje na snagu ovoga Zakona.

# TEKST ODREDBI ZAKONA KOJE SE MIJENJAJU ILI DOPUNJUJU

# ZAKON O SLUŽBI U ORUŽANIM SNAGAMA REPUBLIKE HRVATSKE

### Članak 225.

1. Djelatni vojnik/mornar koji je u djelatnu vojnu službu primljen na neodređeno vrijeme ostaje u djelatnoj vojnoj službi dok ne navrši 20 godina staža osiguranja.
2. Časnik zatečen u službi u Oružanim snagama na dan stupanja na snagu ovoga Zakona koji ima srednju stručnu spremu ostaje u djelatnoj vojnoj službi dok ne navrši 20 godina staža osiguranja.
3. Osobe iz stavaka 1. i 2. ovoga članka izdvojit će se iz Oružanih snaga prema godišnjem planu izdvajanja osoblja, a najkasnije do 31. prosinca 2016.

# ZAKON O IZMJENAMA I DOPUNAMA ZAKONA O SLUŽBI U ORUŽANIM SNAGAMA REPUBLIKE HRVATSKE

### Članak 58.

Djelatni vojnik/mornar koji je u djelatnu vojnu službu primljen na neodređeno vrijeme i djelatni časnik koji ima srednju stručnu spremu ostaju u djelatnoj vojnoj službi dok ne steknu prve uvjete za umirovljenje po posebnom zakonu kojim se uređuje umirovljenje djelatnih vojnih osoba.

### Članak 70.

Ovaj Zakon stupa na snagu osmoga dana od dana objave u »Narodnim novinama«, osim odredbi članka 3., članka 19., članka 44., članka 45., članka 46., članka 47., članka 48., članka 49., članka 50., članka 51., članka 52. i članka 53. ovoga Zakona koje stupaju na snagu prvi sljedeći dan nakon isteka roka od 60 dana od dana stupanja na snagu ovoga Zakona i članka 58. ovoga Zakona koji stupa na snagu 1. siječnja 2017.